**OSNOVNA ŠKOLA ILAČA- BANOVCI**

VLADIMIRA NAZORA 24d

32 248 ILAČA

**KUĆNI RED**

Na temelju članka 58. Zakona o odgoju i obrazovanju u osnovnoj i srednjoj školi ( <<Narodne novine >> broj 87/08, 86/09, 92/10, 105/10, 90/11, 16/12, 86/12, 94/13, 152/14, 07/17, 68/18, 98/19, 64/20, 152/22) i članka 26., 72., 141. i 146. Statuta Osnovne škole Ilača-Banovci, Ilača ( u daljem tekstu: Škola), nakon provedene rasprave na Učiteljskom vijeću, Vijeću roditelja i Vijeću učenika, Školski odbor na sjednici održanoj 25.11. 2024. godine donosi

**K U Ć N I R E D**

**OPĆE ODREDBE**

Članak 1.

Ovim Kućnim redom Osnovne škola Ilača- Banovci uređuju se:

1. Pravila i obveze ponašanja za vrijeme boravka u unutarnjem i vanjskom prostoru Škole
2. Radno vrijeme
3. Organiziranje i provedba dežurstava
4. Prava i obveze učenika
5. Postupanje prema imovini Škole
6. Postupanje u slučaju povrede Kućnog reda

PRAVILA I OBVEZE PONAŠANJA ZA VRIJEME BORAVKA U UNUTARNJEM I VANJSKOM PROSTORU ŠKOLE

Članak 2.

Ovaj Kućni red odnosi se na sve osobe za vrijeme njihovog boravka u Školi. S odredbama ovog kućnog reda razrednici su dužni upoznati učenike i njihove roditelje, odnosno skrbnike. Jedan primjerak Kućnog reda ističe se na vidljivom mjestu kod ulaznih vrata.

Članak 3.

Odredbe ovog kućnog reda glede rodne pripadnosti neutralne su i odnose se na osobe oba spola.

Članak 4.

Učenici i svi zaposlenici škole mogu boraviti u prostoru škole samo tijekom radnog vremena.

Članak 5.

Učenici su dužni biti u razredu u vrijeme početka sata.

Za vrijeme trajanja školskog sata učenici ne smiju izlaziti iz razreda, osim uz dopuštenje učitelja i nastavnika.

Ukoliko učenik bude zatečen izvan učionice bez dopuštenja nastavnika ili učitelja bit će kažnjen neopravdanim satom.

Članak 6.

Obvezno je opravdavanje izostanka s nastave od strane roditelja ili školskog liječnika u roku 5 dana od izostanka s nastave.

Ukoliko je učenik izostao s nastave bez obrazloženja, bit će kažnjen neopravdanim satom ili nekom drugom pedagoškom mjerom.

Članak 7.

Učenici su dužni poštivati pravila lijepog ponašanja prema drugim učenicima, nastavnicima, učiteljima i ostalim zaposlenicima škole. Lijepo ponašanje uključuje: pristojno pozdravljanje, uvažavanje i prihvaćanje različitosti među učenicima, nastavnicima, učiteljima i zaposlenicima škole.

Članak 8.

U prostoru škole zabranjeno je: pušenje u školskim prostorima i školskom dvorištu, nošenje oružja, pisanje po zidovima i inventaru škole, bacanje izvan koševa za otpatke papira, žvakaćih guma i dr., unošenje i konzumiranje alkohola i narkotičkih sredstava, unošenje sredstava, opreme i uređaja koji mogu izazvati požar ili eksploziju, igranje igara na sreću i sve vrste kartanja, unošenje tiskovina neprimjerenog sadržaja.

Članak 9.

Učenici ne smiju bez odobrenja ravnatelja dovoditi strane osobe u školu. Svim osobama zabranjeno je dovođenje životinja u prostorije i okoliš škole.

Članak 10.

U vrijeme odvijanja izvannastavnih i izvanškolskih aktivnosti u prostoru škole učenici su dužni poštivati pravila Kućnog reda.

Članak 11.

Učenici putnici smiju ostati u prostoru škole (hol u prizemlju) dok čekaju autobus. Pri tome moraju poštivati Kućni red.

Članak 12.

Učenicima je osiguran pristup školskoj knjižnici. U prostoru knjižnice učenici su dužni poštivati pravila Kućnog reda i pravila koja su vezana za sam prostor knjižnice. Učenici

su dužni čuvati knjige. Ukoliko dođe do oštećenja ili gubitka knjige, šteta mora biti nadoknađena.

Članak 13.

U učionici informatike potrebno je posebno čuvati i paziti informatičku opremu. Ukoliko dođe do kvara na opremi, učenik je dužan o tome izvijestiti nastavnika. Namjerno učinjenu štetu na opremi učenik mora nadoknaditi.

RADNO VRIJEME

Članak 14.

Početak, završetak i raspored radnog vremena u školi utvrđuje ravnatelj. Škola je otvorena u tijeku trajanja nastave prema satnici Škole, o čemu se na prikladan način izvješćuje javnost.

Članak 15.

Nastava se održava u jednoj smjeni.

Raspored sati i odmora:

Jutarnja smjena

1.sat 7:45- 8:30 2. sat 8:35- 9:20 veliki odmor 3.sat 9:35- 10:20 4.sat 10:25- 11:10 5.sat 11:15- 12:00 6.sat 12:05- 12:50 7.sat 12:55- 13:40 8.sat 13:45- 14:30 9.sat 14:35- 15:20

Članak 16.

Učenici, učitelji, nastavnici, profesori i ostali zaposlenici Škole dužni su poštivati raspored rada u školi. To uključuje dolazak na nastavu, boravak u školi za vrijeme radnog dijela dana te odlazak iz škole nakon nastave i izvannastavnih aktivnosti.

Članak 17.

Roditelji mogu razgovarati s učiteljima Škole u dane primanja roditelja prema rasporedu informacija o kpjemu roditelji moraju biti obaviješteni na roditeljskim sastancima te putem web stranice Škole. Roditelji trebaju poštivati radno vrijeme učitelja i izbjegavati dolazak na informacije izvan redovitih termina jer to može prouzročiti zadržavanje učitelja i njegovo kašnjenje na nastavu.

Iznimno u opravdanim slučajevima roditelji mogu razgovarati s učiteljima i u vrijeme koje odredi razrednik, odnosno predmetni učitelj.

ORGANIZIRANJE I PROVEDBA DEŽURSTAVA

Članak 18.

U školi za vrijeme nastave dežura tehničko osoblje ( spremačice, domar i kuharica), dežurni učitelji i nastavnici. Ukoliko su učenici za vrijeme velikog odmora na školskom dvorištu s njima mora biti jedan dežurni nastavnik ili učitelj. Učenicima nije dozvoljeno penjati se na sprave na igralištu tijekom velikoga odmora.

Raspored, mjesto i trajanje dežurstva radnika utvrđuje se na način koji odredi ravnatelj.

Članak 19.

Pri ulasku u Školu potrebno je javiti se osoblju Škole koje će o tome voditi evidenciju.

Članak 20.

Za vrijeme izvanrednih situacija vrijede novo donešene mjere i pravila objavljena na službenoj stranici Škole (npr. Epidemija COVID 19)

Članak 21.

U razrednom odjelu tjedno se određuju dva redara prema abecednom redu. Redari imaju sljedeća zaduženja:

-pregledavaju učionicu i o uočenim nepravilnostima ili oštećenjima izvješćuju dežurnog nastavnika ili učitelja

-pripremaju učionicu za nastavu, brišu ploču i donose prema potrebi nastavna sredstva i pomagala

-prijavljuju učiteljima ili nastavnicima početkom svakog sata nenazočne učenike

-nakon završetka nastave posljednji napuštaju učionicu uz prethodnu provjeru ispravnosti i urednosti učionice (ispod klupe i stolice pokupiti papire i odložiti u smeće i sl.)

- eventualna oštećenja u učionici i na inventaru učionice prijavljuju dežurnom učitelju i nastavniku

-izvješćuju dežurnog učitelja i nastavnika o nađenim predmetima

-izvješćuju dežurnog učitelja i nastavnika o kršenju kućnog reda

UČITELJI I NASTAVNICI

Članak 22.

Zaposlenici škole moraju racionalno koristiti sredstvima škole koja su im stavljena na raspolaganje. Svaki uočeni kvar na instalacijama električne struje, plina, vode i grijanja zaposlenici i učenici dužni su prijaviti dežurnom učitelju ili nastavniku i domaru.

Članak 23.

Nakon završetka nastave i izvannastavnih aktivnosti učitelji i nastavnici moraju provjeriti stanje u učionici, uredno pospremiti radni materijal, zatvoriti prozore, isključiti električne aparate i zaključati radne prostorije.

Najstrože se zabranjuje učiteljima za vrijeme nastave slati učenike izvan prostora škole.

PRAVA I OBVEZE UČENIKA

Članak 24.

Učenici mogu boraviti u prostoru škole u vrijeme koje je predviđeno za nastavne i izvannastavne aktivnosti.

Učenik je dužan doći u školu najkasnije 10 minuta prije početka nastavnog sata, a napustiti školu najkasnije 10 minuta nakon završetka školskih obaveza.

Članak 25.

Učenici su dužni:

- kulturno i pristojno se ponašati za vrijeme boravka u školi i izvan nje

- održavati čistim i urednim prostor škole

- dolaziti uredni u školu

- uredno se odijevati (nositi majice koje pokrivaju leđa, trbuh i ramena, s pristojnim izrezom oko vrata, ne dozvoljavaju se uvredljivi i nedolični natpisi na odjeći, suknje i hlače primjerene dužine(( najkraće hlače moraju biti duge bar do koljena))

- nije dopušteno šminkanje lica, niti . Ukoliko se prekrši ovo pravilo, nastavnik može poslati učenika da se umije

- nakon dolaska u školu odjevne predmete poput jakni te obuće za van i osobne stvari odložiti na mjesto određeno za tu namjenu

- mirno ući u učionicu najmanje 5 minuta prije početka nastave i pripremiti se za rad

- prigodom ulaska nastavnika, učitelja, profesora, ravnatelja ili nekog zaposlenika škole, učenici su dužni ustati i pozdraviti

-u slučaju kašnjenja javiti se dežurnom nastavniku ili učitelju

Članak 26.

Na znak za početak nastave učenici su obvezni biti na svojim mjestima I pripremiti pribor za rad.

Svaki učenik ima svoje mjesto rada koje može promijeniti samo uz dopuštenje razrednika ili predmetnog učitelja.

Članak 27.

Na nastavi učenik ne smije koristiti mobitel, fotoaparate, kamere i druge slične aparate. U slučaju prekršaja nastavnik ima pravo oduzeti učeniku mobitel ili tehničko pomagalo i pohranit ga kod sebe, tajništvo ili kod ravnatelja škole.

Mobitel, fotoaparat, kameru i druge slične aparate može preuzeti isključivo učenikov roditelj ili skrbnik. Učenici, odnosno njihovi roditelji sami snose odgovornost za nastalu štetu.

Članak 28.

Učenici ne smiju bez dopuštenja ulaziti u zbornicu, ured ravnatelja i tajnika, ured stručnog suradnika, ured računovodstva. Ako trebaju učitelja, s njim mogu razgovarati u učionici ili na hodniku. Učenici se kreću školskim prostorijama hodajući( zabranjeno je trčanje po hodnicima) tako da ne dovode druge učenike i/ ili sebe u opasnost.

Članak 29.

Za vrijeme malih odmora(5 minuta) učenici ne smiju napuštati zgradu škole. Za vrijeme velikog odmora (15 minuta) učenici mogu boraviti na školskom dvorištu uz dozvolu dežurnog učitelja i nastavnika.

Članak 30.

Kod napuštanja učionice učenici moraju ponijeti svoje stvari. Škola nije odgovorna za nestanak stvari i novca učenika za vrijeme njihova boravka u školi.

Članak 31.

Učenici su dužni čuvati inventar i opremu škole. Ukoliko dođe do štete, učenik koji je štetu napravio, dužan ju je podmiriti.

MEĐUSOBNI ODNOSI UČENIKA

Članak 32.

Učenici se međusobno pomažu u učenju i drugom radu u svojem razrednom odjelu.

Članak 33.

Učenici su obvezni u međusobnoj komunikaciji s prijateljima u razredu i ostalim učenicima u školi, pridržavati se normi lijepog ponašanja.

U školi nije dopušteno premještanje odjeće i obuće u garderobi te uništavanje i otuđivanje tuđih stvari.

Članak 34.

Rješavanje problema u odnosim između učenika mora biti utemeljeno na nenasilnoj komunikaciji.

Članak 35.

Razmirice učenici trebaju riješiti sami i na prijateljski način, a ako ne uspiju, moraju se obratiti razredniku. Ako učenik misli da mu je učinjena bilo kakva nepravda, ima pravo obratiti se na pristojan način učitelju, razredniku, nastavniku, pedagogu ili ravnatelju škole.

POSTUPANJE PREMA IMOVINI

Članak 36.

Svi radnici, učenici i druge osobe koje borave u Školi dužni su skrbiti se o imovini Škole prema načelu dobrog gospodara.

O svakoj materijalnoj šteti na imovini Škole odnosno osobnoj imovini učenici su dužni izvijestiti dežurnog učitelja odnosno razrednika, a učitelji ravnatelja.

Članak 37.

Učenici i radnici Škole trebaju pronađene stvari, za koje nije utvrđeno kome pripadaju, predati dežurnom učitelju ili spremačici koji ih do pronalaženja vlasnika privremeno odlaže na određeno mjesto u Školi.

Članak 38.

Radnici Škole moraju se racionalno koristiti sredstvima Škole koja su im stavljena na raspolaganje.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 39.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti dežurnom učitelju ili tajniku, a radnici Škole ravnatelju.

Članak 40.

Učenici su dužni čuvati udžbenike i druga nastavna sredstva te pribor za rad, a zadužene udžbenike i ostala nastavna sredstva pravodobno vratiti neoštećene.

Knjige posuđene u knjižnici učenik je obvezan čuvati i neoštećene pravodobno vratiti.

Članak 41.

Učenici su odgovorni za štetu koju učine na imovini Škole prema općim propisima obveznog prava.

Članak 42.

Radnici Škole za štetu odgovaraju prema općim propisima obveznog prava te propisima radnog zakonodavstva.

POSTUPANJE U SLUČAJU POVREDE KUĆNOG REDA

Članak 43.

Postupanje prema odredbama ovog Kućnog reda sastavni je dio radnih obveza svih zaposlenika škole. Zaposlenik koji postupi suprotno odredbama ovog Kućnog reda, odgovoran je za težu povredu radne obveze. Učenik koji postupi suprotno odredbama ovog Kućnog reda, odgovoran je prema općim aktima škole. Osobu koja za vrijeme boravka u školi krši unutarnji red, dežurni učitelj ili nastavnik ili učenik udaljit će iz prostora škole.

Članak 44.

U školi je svakome zabranjeno izražavanje diskriminacije na osnovi rasne ili etničke pripadnosti, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovinskog stanja, invaliditeta, izražavanja ili spolne orijentacije.

Članak 45.

U školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.

PRIJELAZNE I ZAVRŠNE ODREDBE

Članak 46.

Ovaj Kućni red stupa na snagu danom objavljivanja na oglasnoj ploči škole.

Članak 47.

Stupanje na snagu ovog Kućnog reda prestaje važiti Kućni red od 2020. godine.

Klasa: 011-03/24-01/3

Urbroj: 2196-81-24-1

Ilača, 25. 11. 2024.

v. d. ravnatelja: Predsjednica Školskog odbora:

Anica Peulić Aleksandra Zuber